Man met eie vuurwapen doodgeskietFoto: ER24 ŉ Man is oor die naweek in Witrivier in Mpumalanga met sy eie vuurwapen doodgeskiet nadat hy en sy broer ŉ ryloper opgelaai het. ŉ 34-jarige man is in hegtenis geneem op aanklag van moord en sal vandag in die Witrivier-landdroshof verskyn, het kol. Donald Mdhluli, polisiewoordvoerder, gesê. Andrew Thulare (46) het Saterdag saam met sy broer gery toe hulle die ryloper gewaar het. Hulle het besluit om vir hom ŉ saamrygeleentheid te gee. Thulare het later by ŉ vulstasie in Witrivier stilgehou en hy en sy broer het uitgeklim. Die ryloper het intussen Thulare se vuurwapen in die motor gesien. Hy het die vuurwapen gesteel en te voet gevlug. “Thulare het gesien hoe die man van die motor af weghardloop en het in sy motor gaan kyk en gesien sy vuurwapen is weg.” Thulare het die man agternagesit. Hy het in die hardloop omgedraai en Thulare geskiet voordat hy van die toneel gevlug het. Paramedici van ER24 was kort 16:00 op die toneel waar Thulare in die pad aangetref is. Hy is in die bors geskiet en is op die toneel dood verklaar. Lede van die plaaslike veiligheidsgroepe het die verdagte intussen agternagesit en vasgetrek. Die vuurwapen is in sy besit gevind.